Մալիկա Կալոնտարովա

Մալիկա Կալանդարովա (Կոլոնտարովա, Կալանտարովա) (տաջ.՝ Малика Яшуваевна Қаландарова, անունն ի ծնե` Մազոլ, սեպտեմբերի 2, 1950(1950-09-02), Դուշանբե, Տաջիկական ԽՍՀ, ԽՍՀՄ), խորհրդային, տաջիկ պարուհի, դերասանուհի, մանկավարժ։ ԽՍՀՄ ժողովրդական արտիստ (1984): Հայտնի է որպես «Տաջիկական և արևելյան պարերի թագուհի»։


== Կենսագրություն ==
Ծնվել է 1950 թվականի սեպտեմբերի 2-ին Ստալինաբադում (այժմ` Դուշանբե) Սամարղանդից եկած բուխարական հրեաների` Յաշուվ Կոլոնտարովի և Թամարա Խանիմովա Կոլոնտարովայի ընտանիքում։ Իր 5 քույրերից և 2 եղբայրներից կրտսերն էր։ Ի ծնե անունը Մազոլ էր («Մազալ» հրեական անունը թարգմանվում է որպես «երջանիկ»)։ Նրա հայրը ցանկացել է, որ ավագ քույրերի պես նա վարսավիր դառնա, բայց Մալիկան հրաժարվել է ու փոխարենը ցանկացել է պարուհի դառնալ։ Ավելի ուշ հայրը թույլ է տվել նրան զբաղվել պարային կարիերայով։ Չնայած այն հանգամանքին, որ Կալոնտարովան մանկության տարիներին ըմբոստ բնավորություն է ունեցել և ավելիին է ձգտել, նա երբեք չի մոռացել իր արմատները, նույնիսկ երբ հանրաճանաչ է դարձել։ Խորհրդային Միությունում և Տաջիկստանում հրեաներին վերաբերվել են անարգանքով, բայց Մալիկան հպարտորեն իրեն անվանել է բուխարական հրեա` նշելով` քանի որ ինքը հայտնի է, և իրենով հիանում են, կարիք չունի թաքցնելու իր հրեական ինքնությունը։

Կալոնտարովան անունը փոխել է իր տնօրենի ցանկությամբ, որը կարծում էր, որ Մազոլը «չափազանց հրեական» է հնչում։ «Մալիկա» արաբերենում նշանակում է «թագուհի», իսկ Կալոնտարովան պարում էր թագուհու պես։


== Կարիերա ==
Մալիկան իր կարիերան սկսել է 1965 թվականին Տաջիկստանի «Լոլա» պարի պետական համույթում, ապա 1980 թվականից տեղափոխվել է Տաջիկստանի ֆիլհարմոնիայի երգի ու պարի համույթ (Դուշանբե)։
Կալոնտարովան դարձել է ԽՍՀՄ և Կենտրոնական Ասիայի ամենահայտնի արտիստներից մեկը։ Նա ելույթ է ունեցել ոչ միայն Կենտրոնական Ասիայում, այլև ամբողջ Խորհրդային Միությունում և Ասիայում։ Նա հայտնի էր իր ժողովրդական պարերով, իսկ իր ստեղծած պարերը Կենտրոնական Ասիայի գեղարվեստական ​​մշակույթի մասն էին կազմում։ Մալիկան տարբեր ազգային պարերով հանդես է եկել այնպիսի երկրներում, ինչպիսիք են Ճապոնիան, Աֆղանստանը, Իսպանիան, Թուրքիան, Ռուսաստանը և Հնդկաստանը։ Հնդկաստանում գտնվելու ժամանակ նա 1970-ականներին նկարահանվել է բոլիվուդյան որոշ ֆիլմերում, ինչպես նաև տաջիկական կինոարտադրության ֆիլմերում 60-ականների և ԽՍՀՄ փլուզման ժամանակահատվածում։
Բալետի սովետական արտիստ և բալետ-մայստեր Իգոր Մոիսեևի խոսքերով` Մալիկան «արևելյան հրաշք է», և նա «հեղափոխություն է արել արևելյան ժողովրդական պարերի մեջ»։


=== Արտագաղթ ԱՄՆ ===
ԽՍՀՄ-ի փլուզումից հետո` 1993 թվականին, Մալիկան ընտանիքով տեղափոխվել է Քուինս (Նյու Յորք)` Տաջիկստանում անկարգություններից և աղքատությունից խուսափելու համար։ Ամերիկայում Կալոնտարովան շարունակել է պարային կարիերան` բացելով «Մալիկայի միջազգային պարի դպրոցը», որպեսզի երիտասարդ աղջիկները պարել սովորեն։


== Անձնական կյանք ==
Մալիկան ամուսնացել է Իլյաս (Իսահակ) Գուլկարովի հետ, որը ևս բուխարական հրեա է, դայրա է նվագում և Տաջիկստանի վաստակավոր արտիստ է։ Նրանք երկուսով շրջագայել են Եվրոպայում, Ասիայում և ամբողջ Խորհրդային Միությունում։ Այժմ նրանք ապրում են Ռիգո Պարկում, որը բնակեցված է շուրջ 50,000 բուխարական հրեաներով և ստացել է «Քուինիստան» մականունը։ Նրանք ունեն որդի` Մարկը, դուստր` Սամիրան, երկու թոռ և երկու թոռնուհի։ Նրանց դուստրը` Սամիրան նույնպես պարուհի է, որը տրանսսեքսուալ է (ի ծնե` Արթուր)։ Ավելի ուշ, սակայն, նա ենթարկվել է սեռը փոխելու վիրահատության (GRS), և նրա անունը փոխվել է Սամիրա Մազալ։ Ընտանեկան խնդիրները` կապված Սամիրայի հետ, հեռարձակվել են Ռուսաստանի Առաջին ալիքի «Թող խոսեն» թոք-շոուում, որի ընթացքում նաև պարզվել է, որ Մալիկան օգնել է վճարել սեռը փոխելու վիրահատության համար և որ նա միշտ երազել է դուստր ունենալ։


== Պարգևներ և կոչումներ ==
Տաջիկական ԽՍՀ վաստակավոր արտիստուհի (1972)
Տաջիկական ԽՍՀ ժողովրդական արտիստ (1976)
ԽՍՀՄ ժողովրդական արտիստուհի (1984)
Ռուդակիի անվան Տաջիկական ԽՍՀ պետական մրցանակ  (1984)


== Ֆիլմագրություն ==
1961. Զումրադ` էպիզոդ
1970. Հարսն ու փեսան` Գուլնորա
1971. Ասք Ռոստամի մասին` աղջիկը շատրվանի մոտ
1972. Փոթորիկ հովտում` Գուլչեհրա
1984. Եվ Շահերեզադեի ևս մեկ գիշեր...` էպիզոդ
1986. Շահերեզադեի նոր հեքիաթները` պարուհի
1987. Շահերեզադեի վերջին գիշերը` էպիզոդ
1989. Շերալին և Օյբարչինը` հնդիկ պարուհի


== Ծանոթագրություններ ==


== Արտաքին հղումներ ==
Malika Kalantarova Horezm Lyazgi Dance
Մալիկա Կալոնտարովա. հնդկական պար